b"\n_START_ARTICLE_\n\xc3\x92scar Camps Gausachs\n_START_SECTION_\nBiografia\n_START_PARAGRAPH_\nNascut a Barcelona, Camps era el propietari d'una empresa de socorrisme establerta a Badalona, Pro-Activa Serveis Aqu\xc3\xa0tics, que es dedicava als serveis mar\xc3\xadtims, concretament a la seguretat aqu\xc3\xa0tica i el socorrisme. En el context de la crisi dels refugiats, en el marc de la Guerra civil siriana, quan milers de persones perdien la vida intentant arribar a Europa, Camps va decidir despla\xc3\xa7ar-se a Lesbos, una illa grega situada prop de Turquia, per avaluar la situaci\xc3\xb3 sobre el terreny. L'esdeveniment clau que el motiv\xc3\xa0 a posar-se en moviment fou la publicaci\xc3\xb3 de les imatges del cad\xc3\xa0ver d'Alan Kurdi, un nen de tres anys que havia mort ofegat intentant fer la travessia amb la seva fam\xc3\xadlia. Com que l'empresa tenia molta experi\xc3\xa8ncia en vigil\xc3\xa0ncia de platges, ell i uns quants companys van decidir aplicar els seus coneixements en socorrisme per col\xc2\xb7laborar en el rescat dels refugiats que intentaven arribar a la Uni\xc3\xb3 Europea a trav\xc3\xa9s del mar Egeu._NEWLINE_Aix\xc3\xad, el setembre de 2015 van decidir fundar l'ONG Proactiva Open Arms, finan\xc3\xa7ada amb 15.000 euros que Camps tenia estalviats, i destacant un grup de voluntaris a l'illa, entre els quals s'hi trobava \xc3\x92scar, per col\xc2\xb7laborar en les tasques de rescat. En un principi, l'\xc3\xbanic material del qual disposaven eren diversos vestits de neopr\xc3\xa8, aletes i tubs de respiraci\xc3\xb3. Les principals activitats del grup eren guiar i ajudar a arribar a les platges als refugiats, principalment sirians, que venien des de Turquia en embarcacions molt prec\xc3\xa0ries. Amb el temps, no obstant aix\xc3\xb2, l'equipament disponible va anar millorant, principalment gr\xc3\xa0cies a les donacions provinents de particulars._NEWLINE_Gr\xc3\xa0cies a la seva tasca, diversos mitjans espanyols i europeus es van fer ress\xc3\xb2 de l'activitat de Camps i de l'ONG a Lesbos, principalment gr\xc3\xa0cies a la seva visibilitat en fotografies penjades a internet. No obstant aix\xc3\xb2, la popularitat a Catalunya els arrib\xc3\xa0 gr\xc3\xa0cies a l'emissi\xc3\xb3 a TV3 del documental To Kyma. Rescat al mar Egeu, dirigit per Arantza D\xc3\xadez i David Fontseca i produ\xc3\xaft per La Kaseta Ideas Factory, on se seguia l'activitat del grup en diverses accions a l'illa grega. El 2 de mar\xc3\xa7 de 2016, gr\xc3\xa0cies a aquesta popularitat, Camps i Proactiva van poder visitar el Parlament Europeu, on van parlar en nom dels refugiats._NEWLINE_El 1r de mar\xc3\xa7 de 2016 es va fer p\xc3\xbablic que \xc3\x92scar Camps era un dels finalistes al Premi Catal\xc3\xa0 de l'Any de 2015, guard\xc3\xb3 que entrega, anualment i per votaci\xc3\xb3 popular, El Peri\xc3\xb3dico de Catalunya, i que havia reconegut anteriorment personalitats com Ernest Lluch, Neus Catal\xc3\xa0 o Pep Guardiola. El 30 de mar\xc3\xa7 el diari catal\xc3\xa0 va anunciar que Camps havia passat a la fase final del concurs, juntament amb l'escriptor Josep Maria Espin\xc3\xa0s i el cantant Pau Don\xc3\xa9s. Finalment, el 7 d'abril, en la gala anual de lliurament del premi, es va anunciar que Camps havia estat el guanyador del concurs._NEWLINE_El dia 10 de setembre de 2019 va rebre la Medalla d'honor del Parlament de Catalunya a mans del president del Parlament, Roger Torrent, en reconeixement de la seva tasca humanit\xc3\xa0ria a trav\xc3\xa9s de Proactiva Open Arms."